[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 31.10.2006

COM(2006) 644 τελικό

2006/0212 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την κοινοτική θέση σχετικά με την απόφαση του Γενικού Συμβουλίου του ΠΟΕ να εφαρμοστεί προσωρινά ο μηχανισμός διαφάνειας για τις περιφερειακές εμπορικές συμφωνίες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στο πλαίσιο του αναπτυξιακού προγράμματος της Ντόχα βρίσκονται σε εξέλιξη διαπραγματεύσεις που στοχεύουν στην αποσαφήνιση και τη βελτίωση των ισχυόντων κανόνων του ΠΟΕ για τις περιφερειακές εμπορικές συμφωνίες (ΠΕΣ). Αυτές οι διαπραγματεύσεις για τους κανόνες των ΠΕΣ, στις οποίες η Κοινότητα έχει διαδραματίσει ενεργό ρόλο, αποτελούνται από δύο συνιστώσες: ουσιαστικοί κανόνες και διαδικασίες διαφάνειας.

Όσον αφορά τη διαφάνεια των ΠΕΣ, οι στόχοι και η θέση μας αντανακλούν τη σημασία που αποδίδουμε μεταξύ άλλων: (1) στην ενημέρωσή μας για τις βασικές εξελίξεις που σημειώνονται σε όλον τον κόσμο όσον αφορά τις ΠΕΣ· (2) στην ικανότητά μας να προβλέπουμε και να αξιολογούμε τους τρόπους με τους οποίους οι ΠΕΣ άλλων μελών μπορούν να επηρεάσουν τις εξαγωγές και τις επενδύσεις μας· και (3) στην εξασφάλιση της καλύτερης λειτουργίας του ΠΟΕ όσον αφορά την εποπτεία και την επανεξέταση των ΠΕΣ, και ιδίως των ΠΕΣ κακής ποιότητας που συνάπτονται μεταξύ αναπτυσσόμενων χωρών. Μέχρι σήμερα, οι ισχύουσες διαδικασίες του ΠΟΕ για τις ΠΕΣ έχουν αποτύχει σε όλα αυτά τα σημεία, και ιδίως στην περίπτωση των ΠΕΣ που συνάπτονται μεταξύ αναπτυσσόμενων χωρών.

Οι διαπραγματεύσεις για τη διαφάνεια των ΠΕΣ είναι σχετικά ομαλές και, ως εκ τούτου, σημείωσαν ικανοποιητική πρόοδο κατά τα τελευταία δύο έτη. Στο πλαίσιο αυτό, η έκτη υπουργική διάσκεψη του ΠΟΕ (Χονγκ Κονγκ, Δεκέμβριος 2005) έδωσε εντολή στη διαπραγματευτική ομάδα του ΠΟΕ για τους κανόνες των ΠΕΣ να εκπονήσει, έως τις 30 Απριλίου 2006, προσωρινή απόφαση σχετικά με το μηχανισμό διαφάνειας για τις περιφερειακές εμπορικές συμφωνίες. Στις 29 Ιουνίου 2006 οι διαπραγματευτές κατόρθωσαν όντως να επιτύχουν συναίνεση σχετικά με ένα σχέδιο κειμένου για έναν μηχανισμό διαφάνειας για τις ΠΕΣ, κείμενο το οποίο εγκρίθηκε στη συνέχεια επίσημα στη συνεδρίαση της διαπραγματευτικής ομάδας για τους κανόνες στις 10 Ιουλίου 2006. Η ΕΚ υποστήριξε ένθερμα το τελικό κείμενο του μηχανισμού. Κατά τη διάρκεια των διαπραγματεύσεων γίνονταν τακτικές διαβουλεύσεις με την επιτροπή 133, ενώ όλα τα κράτη μέλη εξέφρασαν την υποστήριξή τους για το προαναφερόμενο κείμενο.

Ο μηχανισμός διαφάνειας των ΠΕΣ προϋποθέτει την καθιέρωση μιας ομοιόμορφης διαδικασίας για τις κοινοποιήσεις και τις επανεξετάσεις, με βάση τις εκθέσεις που συντάσσει η γραμματεία του ΠΟΕ για όλες τις ΠΕΣ. Όπως και στο παρελθόν, η επιτροπή περιφερειακών εμπορικών συμφωνιών θα προβαίνει στην επανεξέταση των ΠΕΣ που εμπίπτουν στο άρθρο XXIV της Γενικής Συμφωνίας Δασμών και Εμπορίου (GATT) και στο άρθρο V της Γενικής Συμφωνίας για τις συναλλαγές στον τομέα των υπηρεσιών (GATS). Η επιτροπή εμπορίου και ανάπτυξης θα εξακολουθήσει να επανεξετάζει τις ΠΕΣ που εμπίπτουν στη ρήτρα εξουσιοδότησης (εμπορικές συμφωνίες μεταξύ αναπτυσσόμενων χωρών), αλλά, για να εξασφαλιστεί η εφαρμογή ομοιόμορφων μεθόδων και ίδιας αντιμετώπισης, η επανεξέταση θα γίνεται σε ειδική σύνοδο της επιτροπής εμπορίου και ανάπτυξης, σε συνεργασία με το αρμόδιο για τις ΠΕΣ τμήμα της γραμματείας του ΠΟΕ. Το σχέδιο κειμένου προβλέπει επίσης την παροχή τεχνικής υποστήριξης από τη γραμματεία του ΠΟΕ στις αναπτυσσόμενες χώρες μέλη, και ιδίως στις λιγότερο ανεπτυγμένες χώρες, όσον αφορά την εφαρμογή του μηχανισμού διαφάνειας.

Μ' αυτόν τον τρόπο, η τελική συμφωνία υλοποιεί κατά μεγάλο μέρος τις προτεραιότητες και τους στόχους που έχει θέσει από μακρού η ΕΚ όσον αφορά τη διαφάνεια των ΠΕΣ. Αντιμετωπίζει με επιτυχία τις περισσότερες, αν όχι όλες, τις ασάφειες και τα «παραθυράκια» που υπάρχουν σήμερα στο σύστημα, ενώ συγχρόνως περιορίζει τη διοικητική επιβάρυνση για τα μέλη του ΠΟΕ. Ενισχύει το ρόλο και την ικανότητα του ΠΟΕ να παρακολουθεί τις εξελίξεις που σημειώνονται στον τομέα των ΠΕΣ παγκοσμίως. Το σχέδιο μηχανισμού διαφάνειας αποτελεί σημαντικό βήμα για την εξασφάλιση της σαφήνειας και της διαφάνειας των ΠΕΣ που συνάπτονται μεταξύ αναπτυσσόμενων χωρών, οι οποίες κατά τα τελευταία 30 έτη υπόκεινταν σε μια μάλλον αποκλειστική και αδιαφανή διαδικασία βάσει της ρήτρας εξουσιοδότησης.

Ο μηχανισμός αφορά αποκλειστικά τους τρόπους με τους οποίους οι ΠΕΣ, μεταξύ άλλων, κοινοποιούνται και εξετάζονται στην πράξη στον ΠΟΕ. Δεν επηρεάζει με κανένα τρόπο τους ουσιαστικούς κανόνες του ΠΟΕ σχετικά με τις ΠΕΣ ούτε τις ΠΕΣ των μελών του ΠΟΕ.

Αναμένεται τώρα ότι ο μηχανισμός διαφάνειας θα υιοθετηθεί επίσημα, σε προσωρινή βάση, από το Γενικό Συμβούλιο του ΠΟΕ στις [10 Οκτωβρίου 2006]. Ο μηχανισμός διαφάνειας θα εφαρμοστεί αμέσως σε «δοκιμαστική βάση». Τα μέλη θα επανεξετάσουν και, αν κριθεί αναγκαίο, θα τροποποιήσουν την παρούσα προσωρινή απόφαση και θα την αντικαταστήσουν με ένα μόνιμο μηχανισμό που θα υιοθετηθεί στο πλαίσιο των συνολκών αποτελεσμάτων του γύρου της Ντόχα.

Λαμβανομένης υπόψη της τρέχουσας αναστολής του αναπτυξιακού προγράμματος της Ντόχα, η έκδοση από το Γενικό Συμβούλιο μιας απόφασης σχετικά με το μηχανισμό διαφάνειας των ΠΕΣ θα έστελνε ένα ισχυρό, θετικό μήνυμα για τη σταθερή προσήλωση των μελών του ΠΟΕ στο πολυμερές σύστημα εμπορικών συναλλαγών.

2006/0212 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την κοινοτική θέση σχετικά με την απόφαση του Γενικού Συμβουλίου του ΠΟΕ να εφαρμοστεί προσωρινά ο μηχανισμός διαφάνειας για τις περιφερειακές εμπορικές συμφωνίες

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 παράγραφος 2 δεύτερο εδάφιο,

την πρόταση της Επιτροπής[1],

Εκτιμώντας τα ακόλουθα :

1. Τα μέλη του ΠΟΕ συμφώνησαν κατά την τέταρτη υπουργική διάσκεψη του ΠΟΕ (Ντόχα, Νοέμβριος 2001) να διεξαγάγουν διαπραγματεύσεις με στόχο, μεταξύ άλλων, την αποσαφήνιση και τη βελτίωση των κανόνων και των διαδικασιών που εφαρμόζονται στις περιφερειακές εμπορικές συμφωνίες.

2. Οι περιφερειακές εμπορικές συμφωνίες έχουν αυξηθεί πολύ σε αριθμό και έχουν γίνει σημαντικό στοιχείο των εμπορικών πολιτικών και των αναπτυξιακών στρατηγικών των μελών του ΠΟΕ.

3. Η ενίσχυση της διαφάνειας για τις περιφερειακές εμπορικές συμφωνίες και τα αποτελέσματά τους έχει συστημικό ενδιαφέρον και θα ωφελήσει όλα τα μέλη του ΠΟΕ.

4. Η έκτη υπουργική διάσκεψη του ΠΟΕ (Χονγκ Κονγκ, Δεκέμβριος 2005) έδωσε εντολή στη διαπραγματευτική ομάδα του ΠΟΕ για τους κανόνες να εκπονήσει, έως τις 30 Απριλίου 2006, προσωρινή απόφαση σχετικά με το μηχανισμό διαφάνειας για τις περιφερειακές εμπορικές συμφωνίες.

5. Στις διαπραγματεύσεις που γίνονται βάσει της υπουργικής διακήρυξης της Ντόχα, σύμφωνα με την παράγραφο 47 της εν λόγω διακήρυξης, οι συμφωνίες που επιτυγχάνονται σε αρχικό στάδιο μπορούν να εφαρμοστούν σε προσωρινή βάση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η θέση την οποία θα υποστηρίξει η Ευρωπαϊκή Κοινότητα στο Γενικό Συμβούλιο του Παγκόσμιου Οργανισμού Εμπορίου όσον αφορά το μηχανισμό διαφάνειας για τις περιφερειακές εμπορικές συμφωνίες ο οποίος επισυνάπτεται στην παρούσα απόφαση είναι να εγκρίνει την προσωρινή εφαρμογή του. Αυτή η θέση θα εκφραστεί από την Επιτροπή.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, […]

Για το Συμβούλιο

Ο Πρόεδρος

[…]

ΜΗΧΑΝΙΣΜΟΣ ΔΙΑΦΑΝΕΙΑΣ ΓΙΑ τις ΠΕΡΙΦΕΡΕΙΑΚΕΣ ΕΜΠΟΡΙΚΕΣ ΣΥΜΦΩΝΙΕΣ

Το Γενικό Συμβούλιο,

Έχοντας υπόψη την παράγραφο 1 του άρθρου IX της συμφωνίας του Μαρακές για την ίδρυση του Παγκόσμιου Οργανισμού Εμπορίου (εφεξής «η συμφωνία ΠΟΕ»)·

Εκτελώντας τις λειτουργίες της υπουργικής διάσκεψης στο διάστημα μεταξύ των συνεδριάσεων σύμφωνα με την παράγραφο 2 του άρθρου IV της συμφωνίας ΠΟΕ·

Σημειώνοντας ότι οι εμπορικές συμφωνίες αμοιβαίως προτιμησιακού χαρακτήρα (εφεξής «περιφερειακές εμπορικές συμφωνίες» ή «ΠΕΣ») έχουν αυξηθεί σημαντικά σε αριθμό και έχουν καταστεί σημαντικό στοιχείο των εμπορικών πολιτικών και των αναπτυξιακών στρατηγικών των μελών·

Έχοντας την πεποίθηση ότι η αύξηση της διαφάνειας και η κατανόηση των ΠΕΣ και των συνεπειών τους έχουν συστημικό συμφέρον και θα είναι προς όφελος όλων των μελών·

Έχοντας επίσης υπόψη τις διατάξεις περί διαφάνειας του άρθρου XXIV της GATT 1994, το μνημόνιο για την ερμηνεία του άρθρου XXIV της GATT 1994 (εφεξής «μνημόνιο GATT»), το άρθρο V της GATS και την απόφαση του 1979 σχετικά με τη διαφοροποιημένη και πιο ευνοϊκή αντιμετώπιση, την αμοιβαιότητα και την πληρέστερη συμμετοχή των αναπτυσσόμενων χωρών (εφεξής «ρήτρα εξουσιοδότησης»)·

Αναγνωρίζοντας τους περιορισμούς των πόρων και τους τεχνικούς περιορισμούς των αναπτυσσόμενων χωρών μελών·

Υπενθυμίζοντας ότι, στις διαπραγματεύσεις που πραγματοποιήθηκαν στο πλαίσιο των όρων της υπουργικής δήλωσης της Ντόχα[2], σύμφωνα με την παράγραφο 47 της εν λόγω δήλωσης, οι συμφωνίες οι οποίες επιτεύχθηκαν σε πρώιμο στάδιο μπορούν να εφαρμοστούν σε προσωρινή βάση,

Αποφασίζει:

A. Έγκαιρη ανακοίνωση

6. Με την επιφύλαξη της ουσίας και του χρόνου υποβολής της κοινοποίησης που απαιτείται δυνάμει του άρθρου XXIV της GATT 1994, του άρθρου V της GATS ή της ρήτρας εξουσιοδότησης, και χωρίς να θίγονται καθ’ οιονδήποτε τρόπο τα δικαιώματα και οι υποχρεώσεις των μελών δυνάμει των συμφωνιών ΠΟΕ:

(α) Τα μέλη που συμμετέχουν σε νέες διαπραγματεύσεις με στόχο τη σύναψη μιας ΠΕΣ καταβάλλουν κάθε προσπάθεια ώστε να ενημερώσουν σχετικά τον ΠΟΕ.

(β) Τα κράτη μέλη της νεοϋπογραφείσας ΠΕΣ διαβιβάζουν στον ΠΟΕ, κατά το δυνατόν και όταν είναι δημοσίως διαθέσιμες, πληροφορίες σχετικά με την ΠΕΣ, συμπεριλαμβανομένου του επίσημου ονόματός της, του πεδίου εφαρμογής και της ημερομηνίας υπογραφής της, τυχόν προβλεπόμενο χρονοδιάγραμμα για την έναρξη ισχύος της ή την προσωρινή εφαρμογή της, σχετικά σημεία επαφής ή/και διευθύνσεις δικτυακών τόπων, καθώς και οποιαδήποτε άλλη σχετική μη εμπιστευτική πληροφορία.

7. Οι πληροφορίες που αναφέρονται στην παράγραφο 1 ανωτέρω πρέπει να διαβιβάζονται στη γραμματεία του ΠΟΕ, η οποία τις δημοσιεύει στο δικτυακό τόπο του ΠΟΕ και παρέχει περιοδικά στα κράτη μέλη συνοπτική παρουσίαση των ανακοινώσεων που λαμβάνει.

B. Κοινοποίηση

8. Η απαιτούμενη κοινοποίηση μιας ΠΕΣ από τα κράτη μέλη που είναι συμβαλλόμενα μέρη της γίνεται το συντομότερο δυνατόν. Κατά κανόνα γίνεται αμέσως μετά την επικύρωση της ΠΕΣ από τα συμβαλλόμενα μέρη ή την απόφαση οποιουδήποτε συμβαλλόμενου μέρους για την εφαρμογή των σχετικών μερών μιας συμφωνίας και πριν από την εφαρμογή της προτιμησιακής αντιμετώπισης μεταξύ των συμβαλλόμενων μερών.

9. Κατά την κοινοποίηση των ΠΕΣ τους, τα συμβαλλόμενα μέρη διευκρινίζουν βάσει ποιας διάταξης (διατάξεων) των συμφωνιών ΠΟΕ γίνεται η κοινοποίηση. Κοινοποιούνται επίσης το πλήρες κείμενο της ΠΕΣ (ή των μερών τα οποία έχουν αποφασίσει να εφαρμόσουν) και τυχόν σχετικά σχέδια, παραρτήματα και πρωτόκολλα, σε μια από τις επίσημες γλώσσες του ΠΟΕ. Εάν είναι δυνατόν, τα ανωτέρω υποβάλλονται επίσης σε ηλεκτρονικά αξιοποιήσιμο μορφότυπο. Γίνεται επίσης παραπομπή σε σχετικούς επίσημους συνδέσμους του Διαδικτύου.

Γ. Διαδικασίες για την ενίσχυση της διαφάνειας

10. Μετά την κοινοποίηση και χωρίς να θίγονται τα δικαιώματα και οι υποχρεώσεις των μελών βάσει των συμφωνιών ΠΟΕ δυνάμει των οποίων έγινε η κοινοποίηση, η ΠΕΣ εξετάζεται από τα μέλη βάσει των διαδικασιών που ορίζονται στις παραγράφους 6 έως 13 κατωτέρω.

11. Η εξέταση μιας κοινοποιηθείσας ΠΕΣ από τα κράτη μέλη πραγματοποιείται κανονικά σε χρονικό διάστημα που δεν υπερβαίνει το ένα έτος μετά την ημερομηνία κοινοποίησης. Καταρτίζεται ακριβές χρονοδιάγραμμα για την εξέταση της ΠΕΣ από τη Γραμματεία του ΠΟΕ κατόπιν διαβουλεύσεων με τα συμβαλλόμενα μέρη τη στιγμή της κοινοποίησης.

12. Προκειμένου να βοηθηθούν τα μέλη στην εξέταση μιας κοινοποιηθείσας ΠΕΣ:

(α) τα συμβαλλόμενα μέρη υποβάλλουν στη Γραμματεία του ΠΟΕ τα στοιχεία που καθορίζονται στο παράρτημα, εάν είναι δυνατόν σε ηλεκτρονικά αξιοποιήσιμο μορφότυπο· και

(β) η Γραμματεία του ΠΟΕ, υπό την ευθύνη της και κατόπιν πλήρων διαβουλεύσεων με τα συμβαλλόμενα μέρη, καταρτίζει παρουσίαση των πραγματικών στοιχείων της ΠΕΣ.

13. Tα στοιχεία που αναφέρονται στην παράγραφο 7 στοιχείο α) υποβάλλονται το συντομότερο δυνατόν. Κανονικά, το χρονοδιάγραμμα υποβολής των στοιχείων δεν υπερβαίνει τις 10 εβδομάδες – ή είκοσι εβδομάδες στην περίπτωση που στην ΠΕΣ συμμετέχουν μόνον αναπτυσσόμενες χώρες – μετά την ημερομηνία κοινοποίησης της συμφωνίας.

14. Η παρουσίαση των πραγματικών στοιχείων που προβλέπεται στην παράγραφο 7 στοιχείο β) βασίζεται κατ’ αρχήν στις πληροφορίες που παρέχονται από τα συμβαλλόμενα μέρη· εάν χρειαστεί, η Γραμματεία του ΠΟΕ μπορεί επίσης να χρησιμοποιήσει στοιχεία διαθέσιμα από άλλες πηγές, λαμβάνοντας υπόψη τις απόψεις των συμβαλλόμενων μερών για την ενίσχυση της ακρίβειας των πραγματικών στοιχείων. Κατά την κατάρτιση της παρουσίασης των πραγματικών στοιχείων, η Γραμματεία του ΠΟΕ δεν προβαίνει σε καμία σχετική κρίση.

15. Η παρουσίαση των πραγματικών στοιχείων από τη Γραμματεία του ΠΟΕ δεν χρησιμοποιείται ως βάση για διαδικασίες ρύθμισης διαφορών ούτε για τη δημιουργία νέων δικαιωμάτων και υποχρεώσεων για τα μέλη.

16. Κατά κανόνα, μία και μοναδική επίσημη συνεδρίαση αφιερώνεται στην εξέταση κάθε κοινοποιηθείσας ΠΕΣ. Οποιαδήποτε πρόσθετη ανταλλαγή πληροφοριών πραγματοποιείται εγγράφως.

17. Η παρουσίαση των πραγματικών στοιχείων από τη Γραμματεία του ΠΟΕ, καθώς και οποιαδήποτε πρόσθετη πληροφορία υποβάλλεται από τα συμβαλλόμενα μέρη, κυκλοφορεί σε όλες τις επίσημες γλώσσες του ΠΟΥ για διάστημα όχι μικρότερο των οκτώ εβδομάδων πριν από τη συνεδρίαση στην οποία πραγματοποιείται η εξέταση της ΠΕΣ. Γραπτές ερωτήσεις ή παρατηρήσεις των μελών σχετικά με την υπό εξέταση ΠΕΣ διαβιβάζονται στα συμβαλλόμενα μέρη μέσω της Γραμματείας του ΠΟΕ τουλάχιστον 4 εβδομάδες πριν από την αντίστοιχη συνεδρίαση. Διανέμονται, μαζί με τις απαντήσεις, σε όλα τα μέλη τουλάχιστον τρεις εργάσιμες ημέρες πριν από την αντίστοιχη συνεδρίαση.

18. Όλο το υποβαλλόμενο γραπτό υλικό καθώς και τα πρακτικά της συνεδρίασης για την εξέταση μιας κοινοποιηθείσας συμφωνίας κυκλοφορούν αμέσως σε όλες τις επίσημες γλώσσες του ΠΟΕ και διατίθενται στο δικτυακό τόπο του ΠΟΕ.

Δ. Ακόλουθη κοινοποίηση και υποβολή έκθεσης

19. Η απαιτούμενη κοινοποίηση των αλλαγών που επηρεάζουν την εφαρμογή μιας ΠΕΣ, ή η λειτουργία μιας ήδη εφαρμοσθείσας ΠΕΣ, γίνεται το συντομότερο δυνατόν μετά την πραγματοποίηση των αλλαγών. Στις αλλαγές που πρέπει να κοινοποιούνται περιλαμβάνονται, μεταξύ άλλων, οι τροποποιήσεις στην προτιμησιακή αντιμετώπιση μεταξύ των συμβαλλόμενων μερών και στις διατάξεις της ΠΕΣ. Τα συμβαλλόμενα μέρη υποβάλλουν συνοπτική παρουσίαση των αλλαγών, καθώς και τυχόν σχετικά κείμενα, σχέδια, παραρτήματα και πρωτόκολλα, σε μια από τις επίσημες γλώσσες του ΠΟΕ και, εάν είναι δυνατόν, σε ηλεκτρονικά αξιοποιήσιμο μορφότυπο[3].

20. Στο τέλος της περιόδου εφαρμογής της ΠΕΣ τα συμβαλλόμενα μέρη υποβάλλουν στον ΠΟΕ σύντομη γραπτή έκθεση σχετικά με την υλοποίηση των δεσμεύσεων ελευθέρωσης στην ΠΕΣ, όπως κοινοποιήθηκε αρχικά.

21. Εφόσον ζητηθεί, ο σχετικός φορέας του ΠΟΕ παρέχει επαρκή δυνατότητα ανταλλαγής απόψεων σχετικά με τις ανακοινώσεις που υποβάλλονται βάσει των παραγράφων 14 και 15.

22. Οι ανακοινώσεις που υποβάλλονται βάσει των παραγράφων 14 και 15 διατίθενται αμέσως στο δικτυακό τόπο του ΠΟΕ και συνοπτική παρουσίαση κυκλοφορεί περιοδικά από τη Γραμματεία του ΠΟΕ στα μέλη.

E. Φορείς επιφορτισμένοι με την εφαρμογή του μηχανισμού

23. Η επιτροπή για τις περιφερειακές εμπορικές συμφωνίες («ΕΠΕΣ») και η επιτροπή για το εμπόριο και την ανάπτυξη («ΕΕΑ») εξουσιοδοτούνται να εφαρμόσουν τον παρόντα μηχανισμό διαφάνειας[4]. Η ΕΠΕΣ αναλαμβάνει τις ΠΕΣ που εμπίπτουν στο άρθρο XXIV της GATT 1994 και στο άρθρο V της GATS, ενώ η ΕΕΑ αναλαμβάνει τις ΠΕΣ που εμπίπτουν στην παράγραφο 2 στοιχείο γ) της ρήτρας εξουσιοδότησης. Για τους σκοπούς της υλοποίησης των ενεργειών που θεσπίζονται βάσει του παρόντος μηχανισμού, η ΕΕΑ συγκαλεί ειδική συνεδρίαση.

ΣΤ. Τεχνική υποστήριξη για τις αναπτυσσόμενες χώρες

24. Εφόσον ζητηθεί, η Γραμματεία του ΠΟΕ παρέχει τεχνική υποστήριξη στα μέλη των αναπτυσσόμενων χωρών, και ιδίως στις λιγότερο ανεπτυγμένες χώρες, όσον αφορά την εφαρμογή του παρόντος μηχανισμού διαφάνειας, και ιδίως – αλλά όχι μόνον – όσον αφορά την κατάρτιση των στοιχείων που σχετίζονται με τις ΠΕΣ και άλλες πληροφορίες που πρέπει να υποβληθούν στη Γραμματεία του ΠΟΕ.

Ζ. Άλλες διατάξεις

25. Οποιοδήποτε μέλος μπορεί, ανά πάσα στιγμή, να υποβάλει στο σχετικό φορέα του ΠΟΕ πληροφορίες σχετικά με οποιαδήποτε ΠΕΣ τις οποίες θεωρεί ότι πρέπει να υποβληθούν στα μέλη, στο πλαίσιο του παρόντος μηχανισμού διαφάνειας.

26. Η Γραμματεία του ΠΟΕ καταρτίζει και τηρεί ενημερωμένη ηλεκτρονική βάση δεδομένων σχετικά με τις επιμέρους ΠΕΣ. Η εν λόγω βάση δεδομένων περιλαμβάνει σχετικές δασμολογικές και εμπορικές πληροφορίες και επιτρέπει την πρόσβαση σε όλο το έγγραφο υλικό που διαθέτει ο ΠΟΕ σχετικά με τις ανακοινωθείσεις ή κοινοποιηθείσες ΠΕΣ. Η βάση δεδομένων για τις ΠΕΣ πρέπει να είναι διαρθρωμένη κατά τέτοιο τρόπο ώστε να είναι εύκολα προσβάσιμη στο κοινό.

H. Προσωρινή εφαρμογή του κανονισμού διαφάνειας

27. Η παρούσα απόφαση εφαρμόζεται, σε προσωρινή βάση, σε όλες τις ΠΕΣ. Όσον αφορά τις ΠΕΣ που κοινοποιήθηκαν ήδη βάσει των σχετικών διατάξεων διαφάνειας του ΠΟΕ και ισχύουν, η παρούσα απόφαση εφαρμόζεται ως εξής:

(α) Οι ΠΕΣ για τις οποίες έχει εγκριθεί από το Συμβούλιο της GATT έκθεση ομάδας εργασίας και οι ΠΕΣ που κοινοποιήθηκαν στην GATT βάσει της ρήτρας εξουσιοδότησης υπόκεινται στις διαδικασίες που προβλέπονται στα τμήματα Δ έως Ζ ανωτέρω.

(β) Οι ΠΕΣ για τις οποίες η ΕΠΕΣ έχει ολοκληρώσει την «εξέταση των πραγματικών στοιχείων» πριν από την έκδοση της παρούσας απόφασης και εκείνες για τις οποίες η «εξέταση των πραγματικών στοιχείων» θα έχει ολοκληρωθεί μέχρι την 31η Δεκεμβρίου 2006, καθώς και οι ΠΕΣ οι οποίες κοινοποιήθηκαν στον ΠΟΕ βάσει της ρήτρας εξουσιοδότησης υπόκεινται στις διαδικασίες που προβλέπονται στα τμήματα Δ έως Ζ ανωτέρω. Επιπλέον, για καθεμία από τις εν λόγω ΠΕΣ, η Γραμματεία του ΠΟΕ καταρτίζει απόσπασμα των πραγματικών στοιχείων με το οποίο παρουσιάζονται τα χαρακτηριστικά της συμφωνίας.

(γ) Οποιαδήποτε ΠΕΣ κοινοποιήθηκε πριν από την έκδοση της παρούσας απόφασης και δεν αναφέρεται στα εδάφια (α) ή (β) υπόκειται στις διαδικασίες που προβλέπονται στα τμήματα Γ έως Ζ ανωτέρω.

Θ. Επανεξέταση του μηχανισμού

28. Τα μέλη θα επανεξετάσουν και, εφόσον χρειαστεί, θα τροποποιήσουν την παρούσα απόφαση με βάση την πείρα που θα αποκτηθεί από την προσωρινή εφαρμογή της, και θα την αντικαταστήσουν με ένα μόνιμο μηχανισμό ο οποίος θα θεσπιστεί ως μέρος των συνολικών αποτελεσμάτων του Γύρου, σύμφωνα με την παράγραφο 47 της δήλωσης της Ντόχα. Τα μέλη θα επανεξετάσουν, επίσης, τη νομική σχέση μεταξύ του παρόντος μηχανισμού και των σχετικών διατάξεων του ΠΟΕ που σχετίζονται με τις ΠΕΣ.

ΠΑΡΑΡΤΗΜΑ

Υποβολή στοιχείων από τα συμβαλλόμενα μέρη των ΠΕΣ

29. Τα συμβαλλόμενα μέρη των ΠΕΣ δεν χρειάζεται να διαθέτουν τις πληροφορίες που απαιτούνται κατωτέρω εάν τα αντίστοιχα στοιχεία έχουν ήδη υποβληθεί στην ολοκληρωμένη βάση δεδομένων (ΟΒΔ)[5], ή έχουν με οποιοδήποτε άλλο τρόπο υποβληθεί στη Γραμματεία σε κατάλληλο μορφότυπο[6].

30. Όσον αφορά τα εμπορεύματα στις ΠΕΣ, τα συμβαλλόμενα μέρη υποβάλλουν τα ακόλουθα στοιχεία, σε δασμολογικό επίπεδο[7]:

(α) Δασμολογικές παραχωρήσεις βάσει της συμφωνίας:

(i) πλήρης κατάλογος των προτιμησιακών δασμών κάθε συμβαλλόμενου μέρους, οι οποίοι εφαρμόζονται το έτος έναρξης ισχύος της συμφωνίας[8]· και

(ii) όταν η συμφωνία εφαρμόζεται σταδιακά, πλήρης κατάλογος των προτιμησιακών δασμών κάθε συμβαλλόμενου μέρους, οι οποίοι εφαρμόζονται στη μεταβατική περίοδο.

(β) Δασμοί ΜΕΚ:

(i) πλήρης κατάλογος των δασμών ΜΕΚ κάθε συμβαλλόμενου μέρους της ΠΕΣ, οι οποίοι εφαρμόζονται το έτος έναρξης ισχύος της συμφωνίας· και

(ii) πλήρης κατάλογος των δασμών ΜΕΚ κάθε συμβαλλόμενου μέρους της ΠΕΣ, οι οποίοι εφαρμόζονται το έτος πριν από την έναρξη ισχύος της συμφωνίας.

(γ) Κατά περίπτωση, άλλα στοιχεία (π.χ. προτιμησιακά περιθώρια, δασμολογικές ποσοστώσεις, εποχικοί περιορισμοί, ειδικές ρήτρες διασφάλισης και, εφόσον διατίθενται, κατ’ αξίαν ισοδύναμα για μη κατ’ αξίαν δασμούς).

(δ) Προτιμησιακοί κανόνες καταγωγής που σχετίζονται με συγκεκριμένα προϊόντα, όπως καθορίζονται στη συμφωνία.

(ε) Στατιστικές εισαγωγών, για τα τρία τελευταία έτη πριν από την κοινοποίηση για τα οποία είναι διαθέσιμες:

(i) οι εισαγωγές κάθε συμβαλλόμενου μέρους για καθένα από τα υπόλοιπα συμβαλλόμενα μέρη, κατ’ αξίαν· και

(ii) οι εισαγωγές κάθε συμβαλλόμενου μέρους από τον υπόλοιπο κόσμο, κατανεμημένες κατά χώρα καταγωγής, κατ’ αξίαν.

31. Όσον αφορά τις υπηρεσίες στις ΠΕΣ, τα συμβαλλόμενα μέρη υποβάλλουν τα ακόλουθα στοιχεία, εφόσον είναι διαθέσιμα, για τα τρία τελευταία έτη πριν από την κοινοποίηση: στατιστικές εμπορίου ή ισοζυγίου πληρωμών (κατά τομέα/υποτομέα υπηρεσιών και εταίρο), στοιχεία για το ακαθάριστο εγχώριο προϊόν ή στατιστικές παραγωγής (κατά τομέα/υποτομέα υπηρεσιών) και σχετικές στατιστικές για τις ξένες άμεσες επενδύσεις και για τη μετακίνηση των φυσικών προσώπων κατά χώρα και, εφόσον είναι δυνατόν, κατά τομέα/υποτομέα υπηρεσιών).

32. Για τις ΠΕΣ στις οποίες συμμετέχουν μόνον αναπτυσσόμενες χώρες, και ιδίως όταν αυτές περιλαμβάνουν λιγότερο ανεπτυγμένες χώρες, οι απαιτήσεις υποβολής στοιχείων που καθορίζονται ανωτέρω λαμβάνουν υπόψη τους τεχνικούς περιορισμούς των συμβαλλόμενων μερών της συμφωνίας.

[1] ΕΕ C […] της […], σ. […].

[2] WT/MIN(01)/DEC/1.

[3] Στην κοινοποίησή τους τα μέλη μπορούν να παραπέμπουν σε επίσημους συνδέσμους του Διαδικτύου που σχετίζονται με τη συμφωνία, όπου οι σχετικές πληροφορίες μπορούν να εξεταστούν πλήρως, σε μια από τις επίσημες γλώσσες του ΠΟΕ.

[4] Ο Γενικός Διευθυντής καλείται να εξασφαλίσει τη συνοχή κατά την κατάρτιση των παρουσιάσεων των πραγματικών στοιχείων από τη Γραμματεία του ΠΟΕ για τα διάφορα είδη ΠΕΣ, λαμβάνοντας υπόψη την ποικιλία στοιχείων που παρέχουν τα διάφορα μέλη.

[5] Η υποβολή εμπορικών και δασμολογικών στοιχείων στο πλαίσιο μιας κοινοποίησης ΠΕΣ μπορεί κατόπιν να περιληφθεί στην ΟΒΔ, με την προϋπόθεση ότι τα βασικά τους χαρακτηριστικά στοιχεία είναι κατάλληλα. Εν προκειμένω, βλ. έγγραφο G/MA/IDB/W/6 (της 15ης Ιουνίου 2000) για την υποβολή στοιχείων ΟΒΔ και έγγραφα G/MA/115 (της 17 Ιουνίου 2002) και G/MA/115/Add.5 (της 13 Ιανουαρίου 2005) για την πολιτική του ΠΟΕ σχετικά με τη διάδοση των στοιχείων της ΟΒΔ.

[6] Η υποβολή στοιχείων μπορεί να γίνει σε μορφότυπο βάσης δεδομένων προσωπικού υπολογιστή, σε μορφότυπο λογιστικού φύλλου ή σε μορφότυπο οριοθετημένου κειμένου· η χρήση μορφοτύπων επεξεργασίας κειμένου πρέπει να αποφευχθεί, εφόσον είναι δυνατόν.

[7] Οι αναφορές στο «δασμολογικό επίπεδο» νοούνται ως η αναλυτική ταξινόμηση της εθνικής τελωνειακής ονοματολογίας (κωδικοί ΕΣ με, π.χ., οκτώ, δέκα ή περισσότερα ψηφία). Είναι σημαντικό όλα τα υποβαλλόμενα στοιχεία να χρησιμοποιούν την ίδια εθνική τελωνειακή ονοματολογία ή να αντιστοιχίζονται με κατάλληλους πίνακες μετατροπής.

[8] Στην περίπτωση τελωνειακής ένωσης, οι εφαρμοζόμενοι δασμοί ΜΕΚ του κοινού εξωτερικού δασμολογίου.